Motoris wat fietsryers tref Maandag in hofAndré Piehl is op die toneel dood verklaar. (Foto: Verskaf) Die bestuurder van die wit Porsche Cayenne wat André Piehl (51) en Jéan du Preez (60) Saterdag naby Lanseria, Gauteng, raakgery het, sal Maandag vir die eerste keer in die landdroshof in Randburg verskyn. Volgens Phindi Mjonondwane, woordvoerder van die Nasionale Vervolgingsgesag (NVG), word die motoris deur aanklagte van roekelose en nalatige bestuur, strafbare manslag en dronkbestuur in die gesig gestaar. Piehl is in die ongeluk dood terwyl Du Preez steeds onder verdowing en aan ŉ ventilator in die hospitaal gekoppel is. ŉ Gedenkdiens sal Woensdag om 11:00 vir Piehl by die Gracepoint-kerk in Johannesburg gehou word. Die diens sal ook regstreeks uitgesaai word. Jéan du Preez is steeds in die hospitaal. (Foto: Verskaf) Maroela Media het vroeër berig dat die motoris aanvanklik in hegtenis geneem, maar later weens ŉ gebrek aan bewyse uit aanhouding vrygelaat is. Megan Harrington-Johnson van HJW Attorneys, wat die slagoffers se gesinne in die saak bystaan, sê daar is egter genoegsame bewyse oor die afgelope week ingewin om die saak nou voor die hof te daag. “Ons sal alles in ons vermoë doen om seker te maak dat daar geregtigheid vir Jean en André geskied.”